Skape in voertuig by Bloem-winkelsentrum gevindDie skape wat in die kattebak gevind is. Foto: Verskaf Die Bloemfonteinse Dierebeskermingsvereniging (DBV) het ŉ saak van dieremishandeling teen ŉ man aanhangig gemaak nadat twee skape in die kattebak van sy voertuig by ŉ winkelsentrum in dié stad gevind is. Reinet Meyer, senior inspekteur by die stad se DBV, het Woensdag gesê ŉ inwoner het die DBV na die winkelsentrum ontbied nadat die skape opgemerk is. “Met ons aankoms het ons ŉ dooie en ŉ lewende skaap in die kattebak aangetref. Albei die skape se pote was baie styf met tou vasgebind,” het Meyer gesê. “Ons het die eienaar gevra waar hy vandaan kom en hy het erken hy is van Smithfield en is met die skape op pad na Thaba Nchu vir ŉ begrafnis,” het Meyer gesê. Volgens Meyer het die DBV beslag gelê op die lewende skaap, wat in ’n erge toestand van stres verkeer het. Die inspekteurs het met die dier na ŉ veearts gehaas, maar die skaap moes van kant gemaak word weens die erge stres wat die dier ervaar het. “Dit is ŉ uiterse skande dat ŉ skaap weens angs of versmoring só aan ŉ einde moet kom. Die Bloemfontein-DBV sal sulke gevalle van dieremishandeling nie duld nie en die skuldige persone moet aan die pen ry.”